《走笔追记十二月九日潭头之游》
宋代·葛胜仲

三益得岂易，一游营亦难。地偏如避俗，春早自排寒。

霖潦逢初霁，年华念欲单。支筇卜遐眺，挈榼展清欢。

茶坞千家密，梅林十里宽。幽寻穷窈窕，危陟遍巑岏。

有地堪肥遁，幽人卜考槃。后前罗峻岭，左右绕惊澜。

西望双藤老，南瞻巨石盘。千章丛古木，九畹秀崇兰。

手板看苍翠，军持上激湍。醉乡因蚁酎，水厄为龙团。

晚景云低树，归途雨压冠。明惊烽火逼，小艇起前滩。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。